Minskin autotehdas

Minskin autotehdas eli MAZ (ven. МАЗ ОАО, Минский автомобильный завод, MAZ OAO, Minski avtomobilnyi zavod, valkoven. AAT Мінскі аўтамабільны завод, AAT Minski autamabilny zavod) on Valko-Venäjän suuryhtiöihin kuuluva raskaiden ajoneuvojen valmistukseen erikoistunut tehdaskonserni. Yhtiön päätoimipiste on Minskin kaakkoisosassa Zavodskoin piirissä, mutta merkittävää osavalmistusta on monessa pienemmässä kaupungissa. Pääyhtiö on yli 21 600 työntekijällään Valko-Venäjän suurimpia työllistäjiä. Minskin autotehtaan liikevaihto oli vuonna 2012 yhteensä 13 018 miljardia ja nettotulos 1 257 miljardia Valko-Venäjän ruplaa (eli 1,148 mrd. EUR ja 110 milj. EUR). Nettotuloksella mitattuna yhtiö sijoittui vuonna 2012 kärkikymmenikköön Valko-Venäjän sadoista julkisista osakeyhtiöistä. Autotehtaan merkittäviä osavalmistajia on muun muassa Asipovitšyssä, Baranavitšyssä, Žodzinassa ja Dzjaržynskissa. Autotehtaalla on yhteistoimintasopimus saksalaisen raskaiden ajoneuvojen valmistaja MAN:n (Maschinenfabrik-Augsburg-Nürnberg) kanssa. Yhteisyrityksen tuotantolaitokset sijaitsevat Minskissä ja yhteisyritys ilmoittaa pystyvänsä valmistamaan 3 000 raskasta ajoneuvoa vuosittain. Lähteet